หุ้น TISCOลูบคมตลาดทุน
ในวันที่ 1 มกราคม 2560

29 ธ.ค. 2559

ธนะชัย ณ นคร
 
ในวันที่ 1 มกราคม 2560
TISCO หรือบริษัท ทิสโก้ไฟแนนเชียลกรุ๊ป จำกัด (มหาชน) ก็จะมีการเปลี่ยนแปลงผู้บริหารระดับสูง
และมีนัยสำคัญต่อการก้าวต่อไปของทิสโก้
คุณอรนุช อภิศักดิ์ศิริกุล จากเดิมอยู่ในตำแหน่งประธานเจ้าหน้าที่บริหารกลุ่มทิสโก้และกรรมการอำนวยการ ก็จะก้าวขึ้นไปเป็น ประธานคณะกรรมการบริหารของบริษัท และธนาคารทิสโก้ จำกัด (มหาชน)
ส่วนคุณสุทัศน์ เรืองมานะมงคล ก็จะขึ้นมาแทนที่
และคุณศักดิ์ชัย พีชะพัฒน์ เข้ามารั้งตำแหน่งกรรมการผู้จัดการใหญ่ของทิสโก้ และธนาคาร ทิสโก้ จำกัด (มหาชน)
ทุกคนล้วนจัดว่าเป็นลูกหม้อก็ได้
ไม่มีประเภทข้ามห้วยเข้ามา
เมื่อสัปดาห์ก่อนหน้านี้ ทิสโก้ ก็เพิ่งปรับเปลี่ยนยุทธศาสตร์ของตนเองครับ
ด้วยการเข้าไปซื้อพอร์ตรายย่อยจากธนาคารสแตนดาร์ดชาร์เตอร์ด ที่มีทั้งบัญชีเงินฝาก สินเชื่อส่วนบุคคล สินเชื่อเพื่อการเคหะ และบัตรเครดิต
ก่อนหน้านี้ ทิสโก้ เคยระบุไว้ในรายงานประจำปี
นั่นคือ จะไม่เข้าไปทำสินเชื่อบุคคล และบัตรเครดิต
เหตุผลเพราะอาจส่งเสริมให้คนเป็น “หนี้”
แต่ก็เชื่อว่า การเข้าสู่สินค้าทางการเงิน เช่น บัตรเครดิต ก็ไม่น่าจะทำให้ทิสโก้ ถึงกับเสียจุดยืนมากนัก
เพราะอาจจะเป็นการตลาดที่ทำให้คนใช้เงินอย่างมี “วินัย”
แต่ที่สำคัญอีกมากกว่า คือ การเพิ่มโอกาสทางธุรกิจใหม่ๆ ของทิสโก้ เพื่อให้มีสินค้าทางการเงินครบวงจร และการกระจายความเสี่ยง
ก่อนหน้านี้อย่างที่รับทราบกัน
ทิสโก้มีพอร์ตสินเชื่อรถยนต์ค่อนข้างมาก
ทว่า เมื่ออุตสาหกรรมรถยนต์ อยู่ในช่วงขาลง ก็ทำให้พอร์ตสินเชื่อของทิสโก้มีปัญหาตามไปด้วย
ทั้งสินเชื่อใหม่ที่ปล่อยยากขึ้น และการขาดทุนจากรถยึด กระทั่งส่งผลต่อผลประกอบการบ้าง
การเข้าซื้อพอร์ตรายย่อยของทิสโก้ มีเสียงตอบรับที่ดี
ทั้งจากนักวิเคราะห์หลักทรัพย์จากบริษัทหลักทรัพย์เกือบทุกแห่ง
และรวมถึงนักลงทุน
ราคาหุ้นของ TISCO ได้ขยับขึ้นมาตั้งแต่วันที่ 13 ธ.ค.ที่ผ่านมา จากราคา 53.75 บาท ขึ้นเป็น 58 บาท ในวันที่ 22 ธ.ค. ซึ่งเป็นวันที่ทิสโก้แจ้งต่อตลาดหลักทรัพย์ฯ และมีการแถลงข่าวต่อสื่อมวลชน
แต่หลังจากวันนั้น ราคาหุ้นของทิสโก้ยังคงทะยานต่อเนื่อง
และล่าสุดเมื่อวานนี้(28 ธ.ค.)มาปิดตลาดที่ระดับ 62.25 บาท
หรือเท่ากับว่า ราคาหุ้นปรับขึ้นมาจากวันที่ 13 ธ.ค.ราวๆ 15.81% ท่ามกลางมูลค่าการซื้อขายที่มากขึ้นเป็นพิเศษ
โบรกฯ หลายแห่งต่างปรับเพิ่มเป้ากำไรสุทธิของทิสโก้ขึ้นในปี 2560 และปี 2561
ขณะเดียวกัน ก็ปรับเพิ่มเป้าราคาพื้นฐานใหม่แทบจะทุกโบรกฯเลยนะ
จากที่เข้าไปดูราคาเป้าหมายของโบรกฯต่างๆ จำนวน 8 แห่ง
มีการให้ราคาต่ำสุดไว้ที่ระดับ 59.50 บาท และราคาสูงสุด 72 บาท และราคาเฉลี่ยของโบรกฯ ทั้ง 8 แห่ง อยู่ที่ 65.56 บาทต่อหุ้น
โบรกฯ 7 แห่ง แนะนำให้ “ซื้อ”
และมี 1 แห่ง แนะนำให้ “ถือ”
การขยับของทิสโก้เหมือนจะแปลงร่างตนเองเป็นธนาคารแบบครบวงจรมากขึ้น
การเปลี่ยนของทิสโก้ สอดคล้องกับการขยับปรับเปลี่ยนทีมผู้บริหาร
จริงๆ แล้วไม่ได้มีคนใหม่เข้ามาเลย
ทุกคนล้วนเป็นคนเก่า เพียงแต่มีตำแหน่งสูงขึ้น
จึงเชื่อว่าการขยับของทิสโก้ หลังจากนี้ไป ก็ไม่น่ามีอะไรเปลี่ยนแปลง หลังการขยับของทีมฝ่ายบริหาร
แต่ที่เปลี่ยนแปลงคือ “ยุทธศาสตร์” ของทิสโก้ ที่เราจะเป็นการตลาดใหม่ๆ มากขึ้น
และทิสโก้ จะคงนโยบาย “คอนเซอร์เวทีฟ” ต่อไปไม่ได้
 
 
 
 
 
 
 
 
 
 
 
                